Smálánafyrirtækin Hraðpeningar , Múla , Smálán 1909 og Kredia eru nú í eigu danska fyrirtækisins Ecommerce 2020 ef marka má vefsíður félaganna sem nú bera dönsku lén endinguna . dk . Félagið E-content ehf. var fyrr á þessu ári sektað um 10 milljónir króna af Neytendastofu sem rekstraraðili smálánafyrirtækja fyrir lántökukostnað umfram það sem lög leyfa með því að selja bækur samhliða lánveitingum . Áfrýjunarnefnd neytendamála staðfesti ákvörðun Neytendastofu í nóvember síðastliðnum . E-content var sektað um 2,4 milljónir króna árið 2016 vegna sama athæfis . E-content hefur vísað hluta málsins sem snýr að því að kaupverð bóka falli undir lántökutökukostnað til Héraðsdóms Reykjavíkur . Matthildur Sveinsdóttir , lögfræðingur hjá Neytendastofu , segir að Neytendastofa sé meðvituð um málið . „ Það virðist vera danskur aðili á bak við þessi fyrirtæki og lénin eru hýst í Danmörku , “ segir Matthildur . Bæði íslensk og dönsk lén smálánafyrirtækjanna eru skráð í eigu tékkneska félagsins Verrier Group a.s. sem skráð er með heimilisfang í Prag . Þá bendir Matthildur á að fyrirtæki sem séu með starfsemi hér á landi þurfi að lúta íslenskum lögum . „ Það sem er markaðssett á Íslandi þarf að fara eftir íslenskum lögum . Þannig að það gilda alveg sömu reglur gagnvart þessum fyrirtækjum þegar þau eru að veita lán á Íslandi og gilda fyrir íslensk fyrirtæki . “ Spurð hvort Neytendastofa geti haft boðvald yfir dönskum félögum segir hún að það þurfi að fara yfir að stæður í hverju og einu tilviki . „ Við erum í samstarfi við systurstofnanir okkar í Evrópu um málefni sem varða innleiðingar á tilskipunum EES sem lög um neytendalán falla undir . “ Hins vegar eru sérákvæði í íslensku neytendalögunum að sögn Matthildar . Til að mynda ákvæði um að árleg hlutfallstala kostnaðar má ekki vera meira en 50% af heildarlánsfjárhæð að viðbættum stýrivöxtum Seðlabankans . Árleg hlutfallstala kostnaðar segir til um heildarkostnað af láni á ársgrundvelli og nær bæði til vaxta og lántökukostnaðar . Neytendastofa hefur á síðustu árum lagt fjölmargar sektir á smálánafyrirtækin fyrir að brjóta þetta ákvæði . Neytendastofa gangi ekki út frá því að danska fyrirtækið brjóti lög . „ Á vefsíðunum sjáum við ekki ennþá hvort verið sé að brjóta gegn þessu ákvæði svo því sé haldið til haga . Við erum ekki að gera ráð fyrir því að þarna sé verið að brjóta gegn því ákvæði , “ segir Matthildur . Öll félögin rekin af sama aðila Töluvert hefur verið fjallað um eignarhald smálánafyrirtækjanna á síð ustu árum . Árið 2014 var talað um að tvær blokkir væru á markaðnum . Hraðpeningar , 1909 og Múla væru í eigu félagsins Jumdon Finance Ltd á Kýpur en undir framkvæmdastjórn Óskars Þorgils Stefánssonar . Hin blokkin samanstæði af félögunum Kredia og Smálánum . Félögin virð ast nú öll vera undir sömu stjórn . Óskar er stjórnarformaður og framkvæmdastjóri E-content en takmarkaðar upplýsingar liggja fyrir um eignarhald félagsins sem ekki hefur skilað ársreikningi vegna ársins 2016 . Óskar var um áramótin skráður eigandi félagsins IGD ehf. sem áður hét Neytendalán ehf . Neytendalán voru sektuð um 750 þúsund krónur árið 2015 vegna of hás lánskostnaðar smálánafyrirtækjanna Múla , Hraðpeninga og 1909 . Þá er virðisaukaskattsnúmer E-content skráð sem vánúmer á vef ríkisskattstjóra . Ekki náðist í Óskar við vinnslu fréttarinnar . Fjallað er um málið í Viðskiptablaðinu . Áskrifendur geta nálgast pdf-útgáfu af blaðinu með því að smella á hlekkinn Tölublöð